अर्थशास्त्रम्/अधिकरणम् २/अध्यायः २७
गणिका-अध्यक्षो गणिका-अन्वयां अगणिका-अन्वयां वा रूप-यौवन-शिल्प-सम्पन्नां सहस्रेण गणिकां कारयेत् । कुटुम्ब-अर्धेन प्रतिगणिकां   ।। ०२.२७.०१  ।।
 निष्पतिता-प्रेतयोर्दुहिता भगिनी वा कुटुम्बं भरेत । माता वा प्रतिगणिकां स्थापयेत्  ।। ०२.२७.०२  ।।
 तासां अभावे राजा हरेत्  ।। ०२.२७.०३  ।।
 सौभाग्य-अलंकार-वृद्ध्या सहस्रेण वारं कनिष्ठं मध्यमं उत्तमं वाआरोपयेत्छत्र-भृङ्गार-व्यजन-शिबिका-पीठिका-रथेषु च विशेष-अर्थं   ।। ०२.२७.०४  ।।
 सौभाग्य-भङ्गे मातृकां कुर्यात्  ।। ०२.२७.०५  ।।
 निष्क्रयश्चतुर्-विंशति-साहस्रो गणिकायाः । द्वादश-साहस्रो गणिका-पुत्रस्य   ।। ०२.२७.०६  ।।
 अष्ट-वर्षात्प्रभृति राज्ञः कुशीलव-कर्म कुर्यात्  ।। ०२.२७.०७  ।।
 गणिका-दासी भग्न-भोगा कोष्ठ-अगारे महानसे वा कर्म कुर्यात्  ।। ०२.२७.०८  ।।
 अविशन्ती सपाद-पणं अवरुद्धा मास-वेतनं दद्यात्  ।। ०२.२७.०९  ।।
 भोगं दायमायं व्ययं आयतिं च गणिकाया निबन्धयेत् । अति-व्यय-कर्म च वारयेत्  ।। ०२.२७.१०  ।।
 मातृ-हस्तादन्यत्र अभरण-न्यासे स-पाद-चतुष्-पणो दण्डः   ।। ०२.२७.११  ।।
 स्वापतेयं विक्रयं आधानं वा नयन्त्याः स-पाद-पञ्चाशत्-पणः पणोअर्ध-पण-च्छेदने   ।। ०२.२७.१२  ।।
 अकामायाः कुमार्या वा साहसे उत्तमो दण्डः । स-कामायाः पूर्वः साहस-दण्डः   ।। ०२.२७.१३  ।।
 गणिकां अकामां रुन्धतो निष्पातयतो वा व्रण-विदारणेन वा रूपं-उपघ्नतः सहस्रं दण्डः   ।। ०२.२७.१४  ।।
 स्थान्-विशेषेण वा दण्ड-वृद्धिः आ-निष्क्रय-द्वि-गुणात्  ।। ०२.२७.१५  ।।
 प्राप्त-अधिकारं गणिकां घतयतो निष्क्रय-त्रि-गुणो दण्डः   ।। ०२.२७.१६  ।।
 मातृका-दुहितृका-रूप-दासीनां घाते उत्तमः साहस-दण्डः   ।। ०२.२७.१७  ।।
 सर्वत्र प्रथमेअपराधे प्रथमः । द्वितीये द्वि-गुणः । तृतीये त्रि-गुणः । चतुर्थे यथा-कामी स्यात्  ।। ०२.२७.१८  ।।
 राज-आज्ञया पुरुषं अनभिगच्छन्ती गणिका शिफा-सहस्रं लभीत । पञ्च-सहस्रं वा दण्डः   ।। ०२.२७.१९  ।।
 भोगं गृहीत्वा द्विषत्या भोग-द्वि-गुणो दण्डः   ।। ०२.२७.२०  ।।
 वसति-भोग-अपहारे भोगं अष्ट-गुणं दद्यादन्यत्र व्याधि-पुरुष-दोषेभ्यः   ।। ०२.२७.२१  ।।
 पुरुषं घ्नत्याश्चिता-प्रतापेअप्सु प्रवेशनं वा   ।। ०२.२७.२२  ।।
 गणिका-भरणं अर्थं भोगं वाअपहरतोअष्ट-गुणो दण्डः   ।। ०२.२७.२३  ।।
 गणिका भोगं आयतिं पुरुषं च निवेदयेत्  ।। ०२.२७.२४  ।।
 एतेन नट-नर्तक-गायन-वादक-वाग्-जीवन-कुशीलव-प्लवक-सौभिक-चारणानां स्त्री-व्यवहारिणां स्त्रियो गूढ-आजीवाश्च व्याख्याताः   ।। ०२.२७.२५  ।।
 तेषां तूर्यं आगन्तुकं पञ्च-पणं प्रेक्षा-वेतनं दद्यात्  ।। ०२.२७.२६  ।।
 रूप-आजीवा भोग-द्वय-गुणं मासं दद्युः   ।। ०२.२७.२७  ।।
 गीत-वाद्य-पाठ्य-नृत्य-नाट्य-अक्षर-चित्र-वीणा-वेणु-मृदङ्ग-पर-चित्त-ज्ञान-गन्ध-माल्य-सम्यूहन-संवादन-संवाहन-वैशिक-कला-ज्ञानानि गणिका दासी रङ्ग-उपजीविनीश्च ग्राहयतो राज-मण्डलादाजीवं कुर्यात्  ।। ०२.२७.२८  ।।
 गणिका-पुत्रान्रङ्ग-उपजीविनां च मुख्यान्निष्पादयेयुः । सर्व-ताल-अवचराणां च   ।। ०२.२७.२९  ।।
 संज्ञा-भाषा-अन्तरज्ञाश्च स्त्रियस्तेषां अनात्मसु  । ।। ०२.२७.३०अ ब  ।।
 चार-घात-प्रमाद-अर्थं प्रयोज्या बन्धु-वाहनाः   ।। ०२.२७.३०च्द्  ।।